దేవుడు చేసిన మనుషులు
దేవుడు చేసిన మనుషులు 1973 లో వి. రామచంద్రరావు దర్శకత్వంలో కృష్ణ నిర్మించిన చిత్రం. తెలుగు సాంఘిక మల్టిస్టారర్ చిత్రాల్లో తలమానికమైనది. త్రిపురనేని మహారధి రాసిన స్క్రీన్ ప్లే నవరసాలతో నిండివుంది. సెంటిమెంటు (ఎస్వీ.రంగారావు, రామారావు మధ్య), రొమాన్స్ (తొలిభాగంలో కృష్ణ పాత్ర), సస్పెన్స్ (కాంచన పాత్ర), క్రైమ్ (జగ్గయ్య, కాంతారావు), హాస్యం (అల్లు రామలింగయ్య, సత్యనారాయణ) అన్నీ సమపాళ్ళలో కుదిరాయి.ఈ చిత్రానికి పేరు గురజాడ రాసిన "దేవుడు చేసిన మనుషుల్లారా మీ పేరేమిటి" కథ నుండి స్వీకరించబడింది. శ్రీశ్రీ రాసిన టైటిల్ పాటలో రామారావు దొంగగా వివిధ ఆహార్యాలలో కనిపిస్తారు. అందులో ఒకటి వివేకానందుని పోలిన వేషం ఒకటి. సినిమా ప్రారంభం, ముగింపు ఈ పాట తోనే జరుగుతాయి.
ప్రత్యక్ష దైవం (సినిమా)
ప్రత్యక్ష దైవం అదే పేరుతో వెలువడిన మలయాళ సినిమాకు తెలుగు డబ్బింగ్ చిత్రం.
సుబ్రహ్మణ్యస్వామిని ఆరాధ్యదైవంగా పూజిస్తూ, ఆయన వర ప్రసాదం వల్ల కుమారుని పొందాలని కలలు కనే భక్తురాలికి దుష్టుడు, స్మగ్లర్, నాస్తికుడు అయిన భర్త లభిస్తాడు. అతనిలో మార్పు తేవాలని ప్రయత్నించిన ఆ స్త్రీ భర్తకే దూరమవ్వాల్సిన పరిస్థితి ఏర్పడుతుంది. అయినా దైవం ఆమెను అనుగ్రహిస్తాడు.ఆమెకు వరప్రసాది అయిన కుమారుడు జన్మిస్తాడు. ఆ కుమారస్వామి తన లీలలతో విచ్ఛిన్నమైన ఆ కుటుంబాన్ని మళ్ళీ కలుపుతాడు. అదే విధంగా వివిధ ప్రాంతాలలో భక్తులు కుమారస్వామిని ఆరాధించి తరించిన సంఘటనలను ఈ చిత్రంలో చూపించారు. విజ్ఞానశాస్త్రం బాగా అభివృద్ధి చెందిన ఈ రోజుల్లో దేవుడు వచ్చి మనుషులను కాపాడడం అసంభవమని నమ్మే ఒక డాక్టరు ప్రమాదవశాత్తు తన చూపును కోల్పోయి దైవప్రార్థనతో తిరిగి తన చూపు మళ్ళీ రావడంతో అతడు కూడా కుమారస్వామి భక్తుడౌతాడు. సింగపూర్, మలేషియా, సిలోన్ వంటి దేశాలలోని అందమైన దృశ్యాలు, పెక్కు పుణ్యక్షేత్రాలు ఈ సినిమాలో చూపించారు.